Kadúc, Miroslav, poslanec NR SR (2014-09-09):
Ďakujem pekne. Vážená pani predsedajúca, vážená pani predkladateľka, pani podpredsedníčka, vážený pán spravodajca. Ono chcem sa vyjadriť len o tom, či tu to právo je, alebo tu to právo nie je. My sa bavíme o tom, ako je to právo využívané. Či ho využívate účelovo, alebo tak, ako vám bolo dané. Vy obidvaja, aj pani predkladateľka, aj pán spravodajca, ste vyštudovaní právnici a niektorí ste zažili profesora Prusáka a iné rôzne kapacity filozofie práva. Naozaj by som nechcel vedieť, čo by si pán profesor Prusák myslel o tom, čo tu dneska, a nielen iba o tomto bode, čo tu predvádzame. Je mi z toho úprimne smutno. Pretože tu nejde ani o pána Čima, ktorý je podľa mojich vedomostí odborník na svojom mieste, dokazuje to na Krajskom súde v Trnave. Tu ide naozaj o to, ako sa postavíme k reforme justície, ktorú ste začali. Vládna strana, ste mali jedinečnú možnosť podľa mňa, ktorá sa už dosť dlho, už nezopakuje, s justíciou niečo urobiť. Katastrofálna dôveryhodnosť, s ktorou sa Slovensko stretáva, je tu už niekoľko rokov. A vy ste povedali, ideme ju reformovať, tesne pred voľbami. Prišla novela ústavy, žiaľ, teda s pomocou KDH. Prišla novela zákona o sudcoch. Teraz počúvame z úst predsedu Pavla Pašku, že je pripravený zmeniť ústavu, ak to nebude fungovať. Zaujímavé. Potom prišla voľba členov Ústavného súdu. Ako sa k tomu postavili? Z trinástich sudcov bolo minimálne päť považovaných nielen slovenskými odborníkmi, ale i zahraničnými, za odborníkov na ústavné právo. Ani jeden, ani jeden nebol zvolený, dokonca ste boli proti. A teraz prichádza, prichádza toto. Prichádza odvolanie člena Súdnej rady. Z ničoho nič, z čista jasna. Nebudem opakovať, čo hovorili kolegovia, že malo to byť urobené na začiatku volebného obdobia. Vtedy by to bolo legitímne, ale prišlo to teraz, pár dní pred kľúčovým zasadnutím Súdnej rady. A dovolím si vysloviť taký predpoklad, že nejde ani o túto Súdnu radu, ale o tú Súdnu radu, čo bude potom. A v tejto Súdnej rade nebude zvolený nikto. Otvára sa nám priestor pre človeka, ktorý dal justícii punc nedôveryhodnosti, ktorý je priamo zodpovedný za to, že justícii neverí drvivá väčšina občanov Slovenska. Tým, čo sa chystáte teraz spraviť, je, pokúšate sa dosadiť svojho človeka, alebo najprv odstrániť človeka, ktorý vám nevyhovuje, o ktorom viete, ktorý verejne vystúpil a pomenoval problém justície, verejne vystupoval proti tým, ktorí justícii škodili, a teraz vieme, že nebude hlasovať tak, ako potrebujete. Následne dosadíte svojich ľudí, ktorí, trúfnem si povedať, že tej justícii nepomôžu. A keď sme dneska na výbore hovorili o, o novej dobe v justícii, mám takú obavu, že príde doba temna, ak budeme pokračovať systematickou likvidáciou justičnej reformy, ktorú ste, možno v dobrom úmysle, možno nie, chceli započať. Ako má byť člen Súdnej rady, ktorý je kedykoľvek odvolateľný, ktorý vie o tom, že nedokončí svoje funkčné obdobie, a odvolá ho vtedy, kedy nebude napĺňať to, čo sa možno od neho očakáva, ako má byť nezávislý? Toto nie je nezávislosť. Toto je priama podriadenosť vládnej strane. Je to veľmi nešťastné a je to zvrátené. Parlament ani Súdna rada nie je obchodná spoločnosť, kde vy dávate pokyny, ako má kto hlasovať. Súdna rada, v Súdnej rade, mali tam byť odborníci, ktorí dotvárajú ten právny systém, dotvárajú justíciu. Tým, že postupne, postupnými krokmi, áno, ako na šachovnici, ako hovorí poslanec Poliačik, vymieňate ľudí, ktorí vám vyhovujú, ten systém deformujete. Ak naozaj chcete reformovať justíciu, nepochybne by ste to mali robiť zodpovednejšie a krokmi, ktoré sú v úplnom opaku, ako robíte teraz. Ja som proti odvolaniu pána Čima alebo ktoréhokoľvek člena Súdnej rady v tejto chvíli parlamentom. A práve preto, že príde mi to účelové. A zneužívate ten rokovací poriadok, pardon, zneužívate právny poriadok. A aj keď to právo máte, a vy ho vlastne ani, vy vlastne právo ani nepotrebujete, ako dokazovalo dnešné vyradenie 11-ch bodov, vy si robíte, čo chcete. A o tomto podľa mňa nie je demokracia. Demokracia je o tom, keď podľa môjho názoru, keď tí, ktorí majú moc, ju vykonávajú správne a zodpovedne. A vy tú moc máte a myslím si, som presvedčený, že tú moc vykonávate nezodpovedne a nesprávne.